KOMISIJOS SPRENDIMAS
2009 m. liepos 9 d.
kuriuo nustatomi ekologiniai kriterijai, taikomi suteikiant Bendrijos ekologinį ženklą lovų čiužiniams
(pranešta dokumentu Nr. C(2009) 4597)
(Tekstas svarbus EEE)
(2009/598/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrąją pastraipą,
pasitarusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam savybėmis, dėl kurių jis galėtų gerokai prisidėti gerinant pagrindinius aplinkos aspektus.
(2)
Reglamente (EB) Nr. 1980/2000 nustatyta, kad konkretūs ekologinio ženklo kriterijai, rengiami remiantis Europos Sąjungos ekologinio ženklinimo valdybos parengtais kriterijais, turi būti nustatomi pagal produktų grupes.
(3)
Reglamente taip pat nustatyta, kad ekologinio ženklo kriterijai ir su tais kriterijais susiję vertinimo ir patikros reikalavimai turi būti persvarstyti laiku, dar nepasibaigus konkrečiai produktų grupei taikomų kriterijų galiojimo laikotarpiui.
(4)
Vadovaujantis Reglamentu (EB) Nr. 1980/2000 laiku persvarstyti ekologiniai kriterijai ir su jais susiję vertinimo bei patikros reikalavimai, kurie buvo nustatyti 2002 m. rugsėjo 3 d. Komisijos sprendime 2002/740/EB, nustatančiame patikslintus ekologinius kriterijus, taikomus suteikiant lovų čiužiniams Bendrijos ekologinius ženklus (2). Šie ekologiniai kriterijai ir su jais susiję vertinimo ir patikros reikalavimai galioja iki 2010 m. kovo 31 d.
(5)
Atsižvelgiant į minėtą persvarstymą ir į mokslo pažangą bei rinkos pokyčius, derėtų iš dalies pakeisti produktų grupės apibrėžtį ir nustatyti naujus ekologinius kriterijus.
(6)
Ekologiniai kriterijai ir jais susiję vertinimo ir patikros reikalavimai turėtų galioti ketverius metus nuo šio sprendimo priėmimo dienos.
(7)
Todėl Sprendimas 2002/740/EB turėtų būti pakeistas.
(8)
Gamintojams, kurių produktams remiantis Sprendime 2002/740/EB nustatytais kriterijais buvo skirtas lovų čiužinių ekologinis ženklas, reikėtų suteikti pereinamąjį laikotarpį, kad jie turėtų pakankamai laiko pertvarkyti savo produktus taip, kad šie atitiktų persvarstytus kriterijus ir reikalavimus. Be to, iki minėto sprendimo galiojimo pabaigos gamintojams turėtų būti leista pateikti paraiškas, parengtas pagal Sprendime 2002/740/EB arba šiame sprendime nustatytus kriterijus.
(9)
Šiame sprendime nustatytos priemonės atitinka Reglamento (EB) Nr. 1980/2000 17 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Produktų grupei „lovų čiužiniai“ priskiriami:
a)
lovų čiužiniai, apibrėžiami kaip gaminiai, turintys paviršių, ant kurio miegama arba gulima patalpoje. Tai gaminiai, kuriuos sudaro medžiaginis apvalkalas su medžiagų užpildu ir kuriuos galima padėti ant lovos atraminės konstrukcijos;
b)
lovų čiužinių užpildo medžiagos, kurias gali sudaryti latekso putplastis, poliuretano putplastis ir spyruoklės;
c)
mediniai lovų rėmai, ant kurių dedami lovų čiužiniai.
2. Šiai produktų grupei priskiriami rėminiai spyruokliniai čiužiniai, apibrėžiami kaip apmuštas lovos spyruoklinis pagrindas, kurio viršus padengtas užpildu, taip pat čiužiniai su nuimamais ir (arba) skalbiamais apvalkalais.
3. Šiai produktų grupei nepriskiriami pripučiamieji ir vandens čiužiniai, taip pat čiužiniai, klasifikuojami pagal Tarybos direktyvą 93/42/EEB (3).
2 straipsnis
Kad pagal Reglamento (EB) Nr. 1980/2000 reikalavimus lovos čiužiniams būtų suteiktas produktų grupės „lovos čiužiniai“ Bendrijos ekologinis ženklas, jie turi atitikti šio sprendimo priede nustatytus kriterijus.
3 straipsnis
Ekologiniai kriterijai ir susiję vertinimo bei patikros reikalavimai, nustatyti produktų grupei „lovos čiužiniai“, galioja ketverius metus nuo šio sprendimo priėmimo dienos.
4 straipsnis
Administravimo tikslais produktų grupei „lovos čiužiniai“ suteikiamas kodas „014“.
5 straipsnis
Sprendimas 2002/740/EB panaikinamas.
6 straipsnis
1. Iki šio sprendimo priėmimo dienos pateiktos paraiškos produktų grupei „lovos čiužiniai“ priskiriamiems produktams suteikti ekologinį ženklą nagrinėjamos laikantis Sprendime 2002/740/EB nustatytų sąlygų.
2. Nuo šio sprendimo priėmimo dienos, bet ne vėliau kaip iki 2010 m. kovo 31 d., pateiktos paraiškos produktų grupei „lovos čiužiniai“ priskiriamiems produktams suteikti ekologinį ženklą gali būti parengtos atsižvelgiant į Sprendime 2002/740/EB arba šiame sprendime nustatytus kriterijus.
Šios paraiškos nagrinėjamos atsižvelgiant į kriterijus, pagal kuriuos jos buvo parengtos.
3. Jei ekologinis ženklas suteikiamas remiantis paraiška, kuri buvo išnagrinėta pagal Sprendime 2002/740/EB nustatytus kriterijus, tas ekologinis ženklas gali būti naudojamas dvylika mėnesių nuo šio sprendimo priėmimo dienos.
7 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 9 d.